Bɔ nsɛm yi tie: 
https://akannews.com/storage/2022/12/PKT101TW7-Yewo-Sika-korkoor.mp3
Ↄsoafoɔ Abɛdiakyire a ɔhwɛ Ahoɔdensɛm soɔ, Dr Mohammed Amin Adam kyerɛ sɛ aban ayɛ krado sɛ ɔde sika kɔkɔɔ sesa gye fangoo; aban no ayɛ ahoboa sɛ ɔde ne ho wira saa dwadie no mu.
Ↄkyerɛ mu a, ɔman no asie sika kɔkɔɔ pii a wɔbɛtumi de adi nsesa agye fangoo sɛdeɛ ɛbɛyɛ a fangoo boɔ a ahuri kɔ soro no so bɛte.
Ↄde saa asɛm yi too dwa berɛ a na ɔrekasa wɔ JoyNews dwumadie The Probe so wɔ 27 Obubuo, 2022 mu. Ↄkyerɛɛ sɛ sika kɔkɔɔ ho dwumadie yɛ daa daa dwumadie. Ↄdaa no adi sɛ, wɔde wɔn ani too fam hwehwɛɛ dwaman soɔ ara no, wɔhunuu sɛ Ghana Sikakorabea Baatan no tumi tɔ sika kɔkɔɔ yi a yɛasiesie abɔ no ntoa no 50,000 paonso bosome biara. PMC adwumakuo [Precious Minning Company] no nso tumi tɔ 160,000 paonso bosome biara. Deɛ ɔman no bɛhia no bosome biara de adi saa dwuma yi nso yɛ 205,000 paonso.
Ↄkyerɛ sɛ, sɛ yɛhwɛ fangoo ho ka, ne sika kɔkɔɔ a ɔman no nya no bosome biara no na sɛ yɛde toto ho a, biribiara nkyerɛ sɛ yɛntumi nyɛ wei. Ↄkyerɛɛ sɛ akyinnyegyeɛ biara nni ho sɛ yɛbɛtumi anya sika kɔkɔɔ a ɛbɛtumi asesa ama yɛn saa fangoo no bosome biara, ne saa nti wɔwɔ anidasoɔ kɛseɛ pa ara sɛ wɔbɛtumi de saa mmara yi agu akwan mu a ahokyerɛb iara mma ho.
Aban nam Ↄmampanin Abɛdiakyire Mahamudu Bawumia so  daa no adi 24 Obubuo, 2022 mu sɛ wɔde nhyehyɛeɛ regu akwan mu sɛ wɔde sika kɔkɔɔ bɛsesa fangoo sɛdeɛ ɛbɛyɛ ɔman no nneɛma bi a ɛnkɔ yie no bɛnya nnyinasoɔ kakra.
ℇfiri berɛ a Ↄmampanin Abɛdiakyire Mahamudu Bawumia de wei too dwa no, nnipa pii redwennwene ho sɛ wɔayɛ nhwehwɛmu a ɛfa wei ho a.
Dr Adams reka wei ho asɛm no, ɔde too dwa sɛ ansa na wɔde saa nkaebɔ no rebɛto dwa no, na aban no adi kan de aboafoɔ a wɔn ho hia binom ahyɛ mu dada. Ↄkyerɛɛ sɛ wɔne Ghana Sikakorabea Baatan no ne wɔn a wɔma fangoo ne wɔn a wɔdi sika kɔkɔɔ ho dwuma no nyinaa adi nkitaho de wɔn ahyɛ dwumadie yi mu dada. Ↄkyerɛɛ sɛ bosome a ɛtwaa mu no mu no, wɔne saa nnwumakuo yinom dii ho nkɔmmɔ kɔɔ akyire yie. ℇno nti, na wɔhunu no sɛ wɔbɛtumi de saa nhyehyɛeɛ yi agu akwan mu. Na wei nti na wɔde saa nkaebɔ yi bɛtoo ɔmanfoɔ anim no.
